
REFERAT DE APROBARE A PROIECTULUI DE HOTĂRÂRE
Sectiunea 1 
Titlul proiectului de hotărâre
Proiect de hotărâre 
privind mandatarea reprezentanților Municipiului Timișoara în Adunarea Generală a Acționarilor la Societatea de Transport Public Timișoara S.A. pentru declanșarea procedurii de selecție pentru ocuparea postului vacant din Consiliul de Administrație și numirea unui administrator provizoriu

Sectiunea a 2 - a 
Motivul emiterii proiectului de hotărâre

1. Descrierea situației actuale
Ca urmare a renunțării domnului Ungurușan Sorin-Florian la mandatul de administrator din cadrul Consiliului de Administrație al Societății de Transport Public Timișoara S.A., înregistrată la Primăria Municipiului Timișoara cu nr. SC2023-010326/24.04.2023, un post din cadrul consiliului devine vacant. 
Declanşarea procedurii de selecţie pentru ocuparea postului se realizează în conformitate cu prevederile art. 3 din Anexa nr. 1 a HG nr. 722/2016 pentru aprobarea Normelor metodologice de aplicare a unor prevederi din OUG nr. 109/2011 privind guvernanţa corporativă a întreprinderilor publice, la data la care autoritatea publică tutelară emite actul administrativ în acest sens, iar până la finalizarea procedurii existând posibilitatea numirii unui administrator provizoriu.
2. Schimbări preconizate și rezultate așteptate
În temeiul art. 3 pct.-ul 2 lit. b) din OUG nr. 109/2011 privind guvernanţa corporativă a întreprinderilor publice, autoritatea publică tutelară propune, în numele unităţii administrativ-teritoriale, candidaţi pentru funcţiile de membri ai consiliului de administraţie.
		Astfel, membrii consiliului de administrație sunt desemnați de adunarea generală a acționarilor, la propunerea acționarilor, în conformitate cu normele de guvernanță corporativă.


3. Concluzii
În concluzie, considerăm că este oportună iniţierea unui proiect de hotărâre privind mandatarea reprezentanților Municipiului Timișoara în Adunarea Generală a Acționarilor la Societatea de Transport Public Timișoara S.A. pentru declanșarea procedurii de selecție pentru ocuparea postului vacant din Consiliul de Administrație și numirea unui administrator provizoriu, în conformitate cu prevederile normelor de guvernanță corporativă.



       	Primar,							Director Economic,
       Dominic Fritz					                          Steliana Stanciu

